वइसे त भोजपुरी दुनिया में हमेशा से एक दोसरा के टाँग खींचे के परम्परा चलल आइल बा. बाकिर आजु काल्हु ई बीमारी कुछ अउर बढ़ गइल बा. छूतिहा बीमारी का तरह नया नया लोग एकर शिकार बन रहल बा. जइसे कि देख लीं अँजोरियो के एह अन्हरिया का दुनिया में आवे के पड़ल. बाकिर एकरा के हम सामने ना राख के अलोता रखले बानी, दोसरे एहिजा कवनो बात के चरचा एह खातिर कइल जाले कि भोजपुरी प्रेमी देख सकसु कि कहाँ सावधानी के जरुरत बा. केहू व्यक्ति विशेष के छीछालेदर अन्हरियो पर ना कइल जाई. हमार हमेशा के मानल ह कि कवनो आदमी पूरा तरह से दूध के धोवाइल ना हो सके. हर आदमी से जाने अनजाने गलती होत आइल बा, होत रही. भोजपुरी के मशहूर लोककवि महेन्द्र मिसिर के वेश्या प्रेम, जाली नोट छपाई से ले के आजु ले देखल जा रहल बा कि एह तरह के बात. कई बेर त ई एहसे हो जाला कि केहू के प्रसिद्धी बर्दाश्त करे के सुभाव भोजपुरियन में होखबे ना करे. सबे अपने के बड़ देखावे में लागल रहेला.
एने कुछ दिन पहिले एगो मशहूर लोक गायक अश्लीलता के विरोध में झंडा आ उनुकर समर्थक डंडा उठा के चल दिहलें. अपना अपना समुझ से अश्लीलता के विरोध करे के सभका आजादी बा. अलग बात बा कि हमार ई मानना बा कि भोजपुरी संगीत प्रेम रस आ शृंगार रस से सनाइल रहेला जवना के बहुत लोग अश्लील मान लेले. कमाल इहे रहेला कि शायदे कवनो फूहड़ शब्द के इस्तेमाल होला, अधिकतर दूअर्थी शब्दन के इस्तेमाल होला जवना के मतलब हमनी के दिमाग अपना अंदाज से लेला. एह कारण हो सकेला कि जवन हमरा फूहड़ ना लागत होखे दोसरा खातिर ऊ फूहड़ होखे. हम अश्लीलता के दोसर अर्थ में लिहिलें आ फूहड़ के दोसरा अर्थ में. खैर एह लेख के मकसद ओह विवाद से नइखे.
अब ओह गायक का व्यक्तिगत जीवन के जानकारी भोजपुरी के एगो सोशल साइट पर उछालल जा रहल बा. बतावल जा रहल बा कि अश्लीलता के विरोध करे वाला एह गायक के जिनिगी खुदे सामाजिक दृष्टि से गिरल बा काहे कि ऊ अपना मेहरारू के छोड़ के अपना सार का बेटी के बीबी बना के रखले बाड़न. अब कवनो लड़िकी ओह आदमी के बीबी बन जाव जेकरा के ऊ फूफा कहत रहे त नाजायज जरुर लागी. बाकिर ओहू हालत में ई बाति ओह गायक के आपन निजी जिनिगी से जुड़ल बा जवना से आम आदमी के कवनो मतलब ना राखे के चाहीं. कहल गइल बा कि हमाम में सभे नंगे बा. आ एगो कहवत इहो बा कि मिली त मारीं ना त बाल ब्रह्मचारी. आजु के जमाना में ईमानदार उहे बा जेकरा बेईमानी करे के मौका ना मिलल.
खैर ओह गायक के निजी जिनिगी के सड़क बाजार पर उछालल ठीक ना रहे. अब ओह गायक के समर्थक ओह आदमी का बारे में तरह तरह के स्कूप ले आ रहल बाड़े कि उहो आदमी अपना निजी जिनिगी में कतना छिनाल रहल बा. आ एह काम में एगो नाम खूब सामने आ रहल बा आ ऊ ह एगो सिंह के. ओह सिंह के फेसबुक प्रोफाइल का हिसाब से ऊ पटना के पत्रकार हई आ फेसेबुक पर एगो ग्रुप जर्नलिस्ट से जुड़ल बाड़ी. कुछ लोग के कहना बा कि ओह सिंह के खुद के प्रोफाइल गलत बा. पता ना का साँच बा का झूठ बाकिर दू दिन पहिले हमरो लगे ओही सिंह के एगो ईमेल आइल रहे जवना में भोजपुरी के एगो प्रतिष्ठित संस्था के अध्यक्ष का बारे में आरोप लगावल रहे कि ऊ फेसबुक पर लड़िकियन का नाम से गलत प्रोफाइल बना के चलावत बाड़न. आरोप तनी संगीन लागल त हम उनुका के ईमेले से जवाब भेजनी कि कृपा कर के हमरा मोबाइल पर बात कर लीं. बाकिर उनुकर फोन ना आइल अब चूंकि मेल बहुते लोग के भेजल गइल बा त कहीं ना कहीं केहू ना केहू ओह मेल के इस्तेमाल कर के ओह अध्यक्ष महोदय के धोती खोले के कोशिश त जरुरे कर दी.
देखे में ई बात बहुत साधारण बा बाकिर एगो बहुते खतरनाक अनेसा के आहट देत बा. लागत बा कि केहू के सम्मान एह माहौल में सुरक्षित नइखे. कब के लड़िकाई में केकरा साथे का कइल, केकर केकरा से संबंध बा, के रंडीबाज ह, के लौंडा प्रेमी एह तरह के घटिया आरोप केहू पर लगावल बहुते आसान हो गइल बा. सामने वाला आदमी लाजे कुछ बोल ना पाई त एकरा के कहल जाई कि बात साँच ह एही से कुछ नइखन भा नइखी बोलत. अगर कुछ बोलसु त फेर नया आरोप लगा दिहल जाई. देत रहऽ जबाब. हमरा समुझ से शायदे केहू होई जेकर जवानी के दिन के कवनो किस्सा ना होखे.
भोजपुरी समाज के चाहीं कि एह तरह के प्रवृति पर रोक लगावल जाव. बहुते लोग अब तक एह भाला का नोंक पर आ चुकल बा आ बहुते लोग आवे वाला बा. अगर ई दौर चलत रहल त विकिलीक्स के लीक्सो से बेसी खराब लीक्स भोजपुरी समाज के बड़का लोगन, संस्थानन का बारे में आवे जा रहल बा. अलग अलग वेबसाइट भा सोशल नेटवर्क विजिट करत रहीं एह तरह के एंटी सोशल जानकारी बहुते मिल जाई.
राउर,
ओम
bho_Deva bho_Deva bho_Deva bho_Deva bho_Deva bho_Deva awa_Deva kas_Deva